1. ปัจจัยเสี่ยง

1.1 การต่อสัญญากับสถานีโทรทัศน์หรือการเปลี่ยนแปลงเงื่อนไขในสัญญา

บริษัทเป็นผู้ผลิตรายการโทรทัศน์ โดยเช่าเวลาจากสถานีโทรทัศน์เพื่อออกอากาศรายการ
ซึ่งโดยปกติของธุรกิจนั้น
การทำสัญญาเช่าเวลาระหว่างสถานีโทรทัศน์และผู้ผลิตรายการโทรทัศน์จะมีระยะเวลาการทำสัญญา
6 เดือนถึง 1 ปี และ ต่อสัญญาเมื่อสิ้นสุดระยะเวลาตามสัญญา
การทำสัญญากับแต่ละสถานีจะมีลักษณะแตกต่างกัน ตามรายละเอียดในหัวข้อที่ 3
ลักษณะการประกอบธุรกิจของแต่ละสายผลิตภัณฑ์
ซึ่งหากสถานีโทรทัศน์ไม่ให้บริษัทต่อสัญญาเช่าเวลาในรายการใด
รวมถึงในกรณีที่สถานีโทรทัศน์ทำการปรับผังรายการใหม่เพื่อให้สอดคล้องกับพฤติกรรมการรับชมโดยมีการปลดบางรายการออกไป
อาจทำให้บริษัทมีความเสี่ยงที่จะต้องสรรหาสถานีเพื่อออกอากาศใหม่
ซึ่งอาจกระทบต่อความต่อเนื่องของการออกอากาศของรายการโทรทัศน์และรายได้ของบริษัท
นอกจากนี้ยังรวมถึงความเสี่ยงจากการเปลี่ยนแปลงเงื่อนไขในสัญญา เช่น
การขึ้นค่าเช่าเวลาออกอากาศโทรทัศน์ การลดสัดส่วนรายได้ หรือ สัดส่วนเวลาโฆษณาของบริษัท
เป็นต้น ซึ่งอาจกระทบต่อผลประโยชน์และรายได้ของบริษัท

อย่างไรก็ตาม
การพิจารณาให้เช่าเวลาหรือต่อสัญญาเช่าเวลาของแต่ละสถานีจะมีหลักเกณฑ์แตกต่างกันไป
โดยมีหลักใหญ่ๆในการพิจารณา คือ รูปแบบรายการ ความนิยมของรายการ
และความสามารถในการชำระค่าเช่าเวลา
ซึ่งบริษัทมิได้ละเลยถึงความเสี่ยงดังกล่าวและพยายามลดโอกาสที่รายการของบริษัทจะไม่ได้รับการต่อสัญญาจากสถานีหรือการต่อสัญญาด้วยเงื่อนไขที่ด้อยลงจากการเปลี่ยนแปลงเงื่อนไขในสัญญา
โดยการพัฒนารายการอย่างสม่ำเสมอเพื่อให้รายการของบริษัทได้รับความนิยมโดยตลอด
การรักษาเครดิตในเรื่องการชำระเงินค่าเช่าเวลาและปฏิบัติตามเงื่อนไขการเช่าเวลาอย่างเคร่งครัด
รวมทั้งการรักษาความสัมพันธ์อันดีกับสถานีโทรทัศน์

1.2 การที่รายการโทรทัศน์เสื่อมความนิยม หรือกระแสความนิยมของผู้บริโภคเปลี่ยนแปลง

รายได้จากการผลิตรายการโทรทัศน์มีแนวโน้มที่จะแปรผันตามระดับความนิยมของแต่ละรายการ
เนื่องจากการตัดสินใจเลือกลงโฆษณาหรือโปรโมทสินค้าหรือบริการกับรายการโทรทัศน์ใด
บริษัทตัวแทนโฆษณา (Agency)
และเจ้าของสินค้าหรือบริการส่วนมากจะพิจารณาความคุ้มค่าของการใช้งบโฆษณาจากอัตราค่าใช้จ่ายโฆษณาต่อจำนวนผู้ชมรายการ
และ/หรือพิจารณาจากระดับความนิยมของแต่ละรายการ
ในขณะที่การผลิตรายการโทรทัศน์แต่ละรายการมีต้นทุนคงที่ค่อนข้างสูง ได้แก่ ค่าเช่าเวลาสถานี
ค่าดำเนินรายการโทรทัศน์ เงินเดือนพนักงานฝ่ายผลิต เป็นต้น ดังนั้น
หากรายการโทรทัศน์ของบริษัทไม่เป็นที่นิยมหรือเสื่อมความนิยมลง
อาจส่งผลกระทบต่อรายได้และผลประกอบการของบริษัทได้

อย่างไรก็ตาม บริษัทสามารถลดความเสี่ยงดังกล่าวจากที่มีรายการโทรทัศน์หลายรายการ
ซึ่งแต่ละรายการที่บริษัทสร้างสรรค์มีรูปแบบและการนำเสนอที่แปลกใหม่และมีความหลากหลาย
นอกจากนี้
บริษัทยังมีกระบวนการพิจารณากลั่นกรองก่อนการตัดสินใจผลิตแต่ละรายการโทรทัศน์แต่ละเทปที่ออกอากาศ
และการตรวจสอบคุณภาพก่อนออกอากาศ
ตลอดจนมีการติดตามประเมินผลระดับความนิยมและกระแสตอบรับของแต่ละรายการของบริษัทและคู่แข่งขันอย่างสม่ำเสมอ
เพื่อใช้เป็นข้อมูลในการพิจารณาพัฒนารายการอย่างต่อเนื่อง
ซึ่งทำให้รายการโทรทัศน์ของบริษัทได้รับความนิยมจากประชาชนอย่างต่อเนื่องยาวนานเสมอมา

1.3 การพึ่งพิงตัวพิธีกรหรือผู้ดำเนินรายการ และบุคลากรฝ่ายผลิต

บริษัทประกอบธุรกิจหลักในการผลิตรายการโทรทัศน์
โดยให้ความสำคัญกับผลงานและคุณภาพรายการเป็นสำคัญ
ดังนั้นบุคลากรฝ่ายผลิตและทีมสร้างสรรค์นับเป็นปัจจัยสำคัญในความสำเร็จของบริษัท
นอกจากนี้รายการส่วนใหญ่ของบริษัทเป็นประเภทควิซโชว์หรือเกมโชว์ ซึ่งการมีพิธีกร หรือ
ผู้ดำเนินรายการที่มีความสามารถเป็นปัจจัยหนึ่งที่มีความสำคัญและมีผลต่อความสำเร็จของรายการ
และเป็นจุดแข็งที่เสริมสร้างศักยภาพในแข่งขันให้กับรายการโทรทัศน์ของบริษัทเรื่อยมา
ซึ่งหากบริษัทสูญเสียบุคลากรหลักในฝ่ายผลิตและผู้ดำเนินรายการดังกล่าวไปอาจส่งผลกระทบต่อคุณภาพผลงานและผลประกอบการของบริษัท

ทั้งนี้ บริษัทตระหนักถึงผลกระทบที่อาจเกิดขึ้น
บริษัทจึงให้ความสำคัญกับการพัฒนาบุคลากรอย่างต่อเนื่องและส่งเสริมการทำงานร่วมกันเป็นทีม
สำหรับการพึ่งพิงตัวพิธีกรและผู้ดำเนินรายการ
บริษัทได้มีมาตรการเพื่อลดความเสี่ยงดังกล่าวโดยการออกแบบรายการโดยให้ความสำคัญกับรูปแบบรายการและรูปแบบการนำเสนอมากกว่าการผูกติดกับพิธีกรหรือผู้ดำเนินรายการคนใดคนหนึ่ง
นอกจากนี้ บริษัทได้มีการกระจายงานไปสู่พิธีกรหรือผู้ดำเนินรายการที่หลากหลายมากขึ้น
พร้อมทั้งสร้างพิธีกรหรือผู้ดำเนินรายการใหม่ๆ ขึ้นมาเสริมรายการอยู่เสมอ
ประกอบกับการที่พิธีกรหรือผู้ดำเนินรายการหลักของบริษัทและบุคลากรหลักของฝ่ายผลิตเป็นทั้งผู้ก่อตั้งบริษัทฯและเป็นผู้ถือหุ้นใหญ่ทำให้มีความผูกพันและภักดีต่อองค์กรในการอยู่กับบริษัทเพื่อร่วมสร้างสรรค์ผลงานที่มีคุณภาพอย่างต่อเนื่องต่อไป

1.4 การขยายตัวของสื่อโฆษณาอื่นและสื่อโฆษณาใหม่

รายได้จากการผลิตรายการโทรทัศน์ได้รับผลกระทบโดยตรงจากการขยายตัวของการอุตสาหกรรมโฆษณาผ่านสื่อโทรทัศน์
ซึ่งจากการที่มีสื่อโฆษณาใหม่ๆเพิ่มมากขึ้น รวมทั้งการขยายตัวของธุรกิจสื่อประเภทอื่นที่ไม่ใช่โทรทัศน์
ส่งผลให้บริษัทตัวแทนโฆษณา (Agency) และเจ้าของสินค้าหรือบริการ
มีโอกาสเลือกลงโฆษณาผ่านสื่อหลากหลายประเภทมากขึ้น
และทำให้ส่วนแบ่งการตลาดของการโฆษณาผ่านสื่อโทรทัศน์ถูกแบ่งไปยังสื่อประเภทอื่นบ้าง

อย่างไรก็ตาม มูลค่าการโฆษณาผ่านสื่อโทรทัศน์ยังคงมีการเติบโตอย่างต่อเนื่อง
และยังครองส่วนแบ่งการตลาดสูงสุดเมื่อเทียบกับสื่อประเภทอื่น โดยในปี 2554
มีส่วนแบ่งการตลาดเฉลี่ยประมาณร้อยละ 60 ของมูลค่าตลาดรวม[1]

ทั้งนี้
นอกจากบริษัทจะมุ่งเน้นการสร้างรายได้จากการผลิตรายการโทรทัศน์ให้เติบโตอย่างมั่นคงและเป็นรายได้หลักของบริษัทแล้วนั้น
บริษัทยังได้ทำการขยายธุรกิจไปยังสื่อประเภทอื่นเพิ่มเติมด้วย โดยเริ่มต้นเมื่อเดือนธันวาคม 2546
บริษัทขยายธุรกิจไปยังสื่อสิ่งพิมพ์โดยการลงทุนในบริษัท เวิร์คพอยท์ พับลิชชิ่ง จำกัด และ ในปี
2548 บริษัทได้เข้าไปถือหุ้นร้อยละ 60 ใน บริษัท บ้านอิทธิฤทธิ์ จำกัด
เพื่อดำเนินธุรกิจผลิตแอนนิเมชั่นสำหรับรายการโทรทัศน์ ภาพยนตร์ และโฆษณา และ ณ ไตรมาส 4
ปี 2548 บริษัทได้เข้าไปถือหุ้นทั้งหมดของบริษัทหัวฟิล์ม ท้ายฟิล์ม
เพื่อดำเนินธุรกิจรับจ้างผลิตภาพยนตร์ และในไตรมาส 4/2549 บริษัทได้เข้าลงทุนในบริษัท กราว
เพื่อดำเนินธุรกิจรับจ้างตัดต่อและบันทึกเสียง และในปี 2551 ที่ผ่านมาบริษัทได้เข้าไปถือหุ้นร้อยละ
60 ในบริษัท กำกับการดี จำกัด เพื่อดำเนินธุรกิจผลิตรายการโทรทัศน์ และถือหุ้นร้อยละ 65
ในบริษัท ซิกซ์เนเจอร์ อินคอร์ปอเรชั่น จำกัด เพื่อดำเนินธุรกิจจัดงานแสดงต่างๆ และ ในปี 2554
ที่ผ่านมา บริษัทได้เข้าร่วมลงทุนในบริษัท ซิกส์ ดีกรี โปรดักส์ชั่น จำกัด เพื่อดำเนินธุรกิจ
รับจ้างถ่ายทำ ละคร ภาพยนตร์ คอนเสิร์ต รวมถึงรายการถ่ายทดสดต่างๆ
ซึ่งการลงทุนในบริษัทเหล่านี้เป็นการร่วมทุนกับบุคคลากรที่มีความสามารถและเป็นที่ยอมรับ
เพื่อเพิ่มรายได้และลดความเสี่ยงทางธุรกิจลง

[1] ที่มา: AGB Nielsen Media Research